Ich, Johans von Esslingen, zuͦ den ziten lùpriester ze Schintznach, tuͦn kund menklichm̄ mit disem brieff, das ich da selbs ze Schintznach an offnē
kantzel gestanden bin, da fùr mich kament die erbˀn Heinrich Kronower von Brugg mit Adelheitē, siner elichn̄ husfrowen, an eim teil, und
Heini Mùller von Gretzenbach mit eim fùrsprechn̄ des andˀn. ✳ offnet der jetzgen̄ Heini Mùller, wie das er eines ewigē, steͣten, hantvestē und
unwiderruͤfflichn̄ koufs koufft hette von dem vorgen̄ Heinrich Kronower un̄ sinē wib den hoͤw zechenden, ✳ so dem gotzhus ze Schintznach zuͦ gehorte, mit acker und matten und besundˀ mit dry juchart ackers, gelegē uff Lindentàl, ein halb juchart ackers, gelegē uff Eyen Rein, und einen
acker, gelegē hinder Kastel, so ouch in den vorgen̄ zechendē gehortent, ✳ und dar nach mit aller der rechtūg, fryheit und zuͦgehoͤrd, so von alterhar an
inn komē were ✳ von der erbˀn frowē genāt die Tùginn, der obgen̄ siner husfrowē rechte muͦter, wo das gelegē oder wie guͦt das genāt were, das
minder und das mer, nùtz usgenomē. ab dem selbn̄ zechendē jerlichn̄ giengent ze rechtem zinsz einem lùpriester daselbs ze Schintznach achtzechē
fiertel dinkel, zwoͤy vasnacht huͤnr, drù herbst huͤnr und viertzig eyer ✳ und nit mer. ✳ und were diser kouff beschechn̄ umb nùntzig guͦter Rinscher
guldin, so er dem vorgen̄ Heinrich Kronower bar darumb gewert und bezalt hette, und wartete von im einer vertgūg, als recht were. ✳ diser offnūg und disz ewigē kouffes der vorgen̄ Heinrich Kronower vor mir gentzlich gichtig ✳
was,
und besunder, das er die egen̄ nùntzig guldin von dem
vorgen̄ Heinin Mùller bar enpfangē un̄ die in sinē guͦtē nutz bekert und bewendt hette. ✳ und wer ouch also da, das er im die vertgūg tuͦn woͤlte
und batt mich also, den vorgen̄ zechendē von im uff ze nemen und den in ze antwurtē dem obgen̄ Heinin Mùller un̄ allen sinen erbn̄ in sin
hand. und also nach siner vergicht un̄ ernstigˀ bett, so han ich den zechendē also von im und der obgen̄ Adelheitē, siner elichn̄ frowē, uff genomen an min hand und den ingeantwurt dem obgen̄ Heinin Mùller und allen sinen erbn̄ in sin hand, als zechendē recht ist und ouch von
den undertaͧnē erkent wart, doch allwegē mit dem underscheid als vorstaͧt ✳ un̄ dem obgen̄ gotzhus gentzlich an schaden, ✳ als verˀ und in dermaͧss, das aber von gemeinē undertaͧnē erkent wart, das es alles zuͦ gangē und beschechen were als recht were und billichn̄ nu un̄ hienach krafft und macht habn̄ soͤlte. und begerte der obgen̄ Heini Mùller des ein urkùnd, das man im das billich versigelt gebn̄ soͤlte. ✳ und
warent hie by un̄ gezùgen der veste junkhˀ Abrecht von Mùlinen, ✳ Hensli Widmer, sin vogt, ✳ un̄ die erbˀn Hans Roͤnner von Brugg,
Cuͤni Stecheli, Ruͤdi Snider, Richtenburst und Heini Gimp, all von Schinznach, und ander erber lùten vil. ✳ und wond nu dem vorgen̄ Heinin
Mùller des ein urkùnd erkent wart ze gebn̄, so han ich, obgeñtˀ Johans von Esslingē, min eigē insigel von bett wegē des obgen̄
Heinrich Kronowers un̄ Adelheit, siner husfrowē, offenlich gehenkt an disen brieff, ✳ doch mir, minen erbn̄ un̄ allen minen nachkomen gentzlich aͧn schaden, der gebn̄ ist am dornstag nach mittervast, ✳ do man zalt nach xpūs gebùrt tusing vierhundert zweintzig und nùn jar. ✳